Iivana Julma ja hänen poikansa Ivan 16. marraskuuta 1581

Iivana Julma ja hänen poikansa Ivan 16. marraskuuta 1581 () on Ilja Repinin vuonna 1885 maalaama historiamaalaus. Se esittää tilannetta, jossa Venäjän tsaari Iivana Julma on kiivaan riidan tuoksinnassa iskenyt poikansa, tsarevitš Ivan Ivanovitšin kuoliaaksi.Ivan the Terrible and his Son Ivan on November 16, 1581  Treatjakovin galleria. Viitattu 22.11.2014. (sama teksti venäjäksi) Maalaus kuvaa omasta teostaan järkyttyneen isän tuskaa.Iliana Mejias-Ojajärvi: Venäjän maalaustaide: Ikoneista avantgarden kynnykselle, s. 111. WSOY, Helsinki 2006. Suuri psykologinen kontrasti kahden hahmon ilmeissä – pojan tyynen rauhalliset ja isän poikkeuksellisen ahdistuneet kasvot – luo työhön voimakkaan jännitteen. Maalausta hallitsee punainen väri.

Repin kertoi saaneensa innoituksen maalaukseen oltuaan seuraamassa tsaari Aleksanteri II:n murhasta tuomittujen vallankumouksellisten julkista teloitusta Pietarissa vuonna 1881.Ilja Repin 1844–1930 – Taiteilijan syntymän 150-vuotisnäyttely, s. 23, 156, 292. Retretti, Punkaharju 1995. Teos kuuluu Moskovassa toimivan Tretjakovin gallerian kokoelmiin. Gallerian perustaja Pavel Tretjakov osti sen Repiniltä jo maalauksen valmistumisvuonna. Repin teki maalauksesta vuonna 1909 toisen version, joka tunnetaan nimellä Pojanmurhaaja. Sen omistaa nykyään Voronežin taidemuseo.

Maalausta on vandalisoitu kahdesti. Ensin vuonna 1913 Abram Balašov -niminen mielisairas vanhauskoinen ikonimaalari hyökkäsi sen kimppuun veitsen kanssa ja teki siihen kolme viiltoa, jotka vaurioittivat kangasta hahmojen kasvojen kohdalta. Teos saatiin pian kunnostettua entisen näköiseksi. Repin osallistui itse korjaustyöhön ja yritti samalla muuttaa maalausta, mutta muut restauroijat palauttivat sen alkuperäiseen asuunsa. Toukokuussa 2018 juopunut venäläismies hyökkäsi galleriassa maalauksen kimppuun metallisen kaidetolpan kanssa ja onnistui vahingoittamaan sitä. Kangas repeytyi kolmeen osaan ja kehykset vaurioituivat. Mies ilmoitti teon syyksi maalauksen ”historiallisten faktojen epäuskottavuuden”.Pekka Hakala: Vandaali hakkasi metalliputkella Ilja Repinin kiisteltyä Iivana Julma -taulua Moskovassa Helsingin Sanomat 26.5.2018. Viitattu 27.5.2018.Famous Russian painting of Ivan the Terrible 'seriously damaged' in pole attack The Guardian 27.5.2018. Viitattu 27.5.2018. Hänet tuomittiin kahden ja puolen vuoden vankeuteen ”kulttuurillisesti arvokkaan teoksen vahingoittamisesta”. Maalaus palautettiin Tretjakovin galleriaan yleisön nähtäville joulukuussa 2024 yli kuusi vuotta kestäneen kunnostuksen jälkeen.Riitta Koivuranta: Ilja Repinin tunteita kuohuttava maalaus palasi yleisön nähtäville seitsemän vuoden jälkeen Helsingin Sanomat 16.12.2024. Viitattu 17.12.2024.

Öljymaalauksen korkeus on 199,5 ja leveys 254 senttimetriä.

Kuvagalleria

Lähteet

Aiheesta muualla

Luokka:1880-luvun maalaukset
Luokka:Historiamaalaukset
Luokka:Ilja Repinin maalaukset